**CELKOVÉ ZHODNOTENIE UCHÁDZAČA HABILITAČNOU KOMISIOU**

podľa § 1 ods. 15 Vyhlášky MŚ SR č. 6/2005 Z.z. o postupe získavania vedecko-pedagogických titulov alebo umelecko-pedagogických titulov docent a profesor

**Návrh habilitačnej komisie pre Vedeckú radu Fakulty manažmentu Prešovskej univerzity v Prešove vo veci habilitačného konania**

***Mgr. Gabriela Sláviková, PhD.***

**1. VYHODNOTENIE PLNENIA KRITÉRIÍ UCHÁDZAČA PODĽA MATERIÁLOV**

**DODANÝCH UCHÁDZAČOM**

**Pedagogická činnosť uchádzača**

Ako vysokoškolský pedagóg v pozícii odborného asistenta zabezpečuje výučbu od r. 2007 v nasledovných predmetoch:

*Základy manažmentu, Manažovanie škôl, Manažment ľudských zdrojov, Vybrané kapitoly z manažmentu ľudských zdrojov, Základy mikroekonómie, Personálna agenda a normy. Seminár k záverečným prácam.*

Je vedúcou viac ako 40 bakalárskych a 30 magisterských prác. Oponovala viac ako 40 Bc. a Mgr. prác.

Ako členka redakčnej rady vedeckého časopisu ACTA Technologica Dubnicae sa aktívne podieľa na vydávaní a zvyšovaní kvality publikačných výstupov od r. 2011. Riadi a koordinuje e-learningové výučbové projekty pre podporu vzdelávania na VŠ, ktorých výstupy sú orientované na rozvoj vedy a publikačnej činnosti DTI. Je vedeckou redaktorkou odborných učebných textov, ako i recenzentkou interaktívnych učebných textov. Participuje na tvorbe vedecko-výskumných projektov KEGA, APVV, projektov EÚ. Pôsobí ako členka štátnicových komisií. Zodpovedne riadi, na domácej i zahraničnej pôde reprezentuje vedecko-výskumný a vzdelávací proces Dubnického technologického inštitútu.

**Vedecko-výskumná činnosť uchádzača**

Úspešne ukončené výskumné projekty:

Ministerstvo práce sociálnych vecí a rodiny Bratislava, PHARE, Sektorový operačný program Ľudské zdroje, projekt s názvom: „Celoslovenská burza práce“, projektový manažér

Ministerstvo práce sociálnych vecí a rodiny Bratislava, PHARE, Sektorový operačný program Ľudské zdroje, projekt s názvom: „Príprava študentov posledných ročníkov škôl pre trh práce“, manažér pre vzdelávanie

*ITMS RKaZ: 26140130016, ITMS K: 26110130086 – Tvorba nových vzdelávacích programov v odbornom vzdelávaní pre potreby automobilového priemyslu II - ukončený*

*026STU-4/2011 KEGA - spoluriešiteľ výskumného projektu:* ***Model hodnotenia kvality odborného vzdelávania a prípravy na strednej škole v ST*** *- ukončený*

Aktuálne je spoluriešiteľ projektov EÚ:

*001DTI-4/2012 KEGA spoluriešiteľ výskumného projektu:*

Inovácia prístupu k zvýšeniu matematickej, prírodovednej a technickej gramotnosti študentov stredných škôl

*APVV Zodpovedný riešiteľ* *projektu: podané 2015*

Aplikovaný výskum v oblasti návrhu stratégii správania v náročných sociálnych situáciách v manažmente škôl a podnikov využitím technológií neurónových sietí

Zodpovedný riešiteľ projektu:

KEGA *Zodpovedný riešiteľ* *projektu:*001DTI – 4/2015 Návrh stratégií správania v náročných sociálnych situáciách v manažmente strednej školy s využitím inovatívnych predikčných softwarových nástrojov

**Publikačná činnosť uchádzača**

Mgr. Gabriela Sláviková, PhD. má bohatú publikačnú činnosť. Svoje vedecké poznatky prepojené s praxou spracovala vo **vedeckej monografii** *„Zvládanie stresu manažérmi“* (2013) vydanej v zahraničí, **vysokoškolskou učebnicou** *„Sociologie pro manažery v zrcadle problémů dneška****“*** (2014) vydanou v zahraničnom vydavateľstve. Je autorkou **dvoch** **vysokoškolských učebníc vydaných v domácich vydavateľstvách „***Vybrané kapitoly z didaktiky“ (2013), „Konkurencie schopný podnik“*(2014), **kapitoly** v domácej vysokoškolskej učebnici *„Základy pedagogiky“*(2014). K jej významným publikačným výstupom patria **dve vedecké práce** **v karentovaných časopisoch** vydané doma i v zahraničí „The only Correct Calculation Method in Cost Management: From Activity Based Costing Perspective“ In: Journal of Business & Managent. - North America (2014), a „Sociálna inteligencia ako významný prediktor manažérskeho správania“ In: Ekonomický časopis (2014). Má vydaných **päť** **vedeckých prác v ostatných zahraničných časopisoch,** **šesť** **vedeckých prác v ostatných domácich časopisoch.** Aktívne publikuje do vedeckých zborníkov a monografii z konferencii, má **sedem** publikačných výstupov **v zahraničných vedeckých recenzovaných zborníkoch, monografiách** a **tri v domácich vydavateľstvách**. Zahraničné (3) ako i domáce (14) **príspevky z konferencii**. Významná je tiež jej aktívna publikačná činnosť v oblasti **odborných knižných publikácií vydaných v domácich vydavateľstvách (2)**  a učebných textov a skrípt (**18** ) pre viaceré študijné odbory. Mnohé lektorovala, recenzovala alebo bola ich odbornou redaktorkou, hlavne e-lerneangových. Je autorkou **dvoch** **odborných prác**, **v ostatných domácich časopisoch, odborných prác v zborníkoch, konferenčných i nekonferenčných, 2 domácich, 3 zahraničných, jednej recenzie publikovanej v domácom časopise a tiež zostavovateľkou a prispievateľkou do iných mediálnych zdrojov dostupných regionálne.**

**2. ZÁVERY OPONENTSKÝCH POSUDKOV NA HABILITAČNÚ PRÁCU**

Habilitačnú prácu posudzovali oponenti schválení Vedeckou radou Fakulty manažmentu v zložení:

prof. Ing. Alena Daňková, CSc.

doc. PhDr. Zoltán Rózsa, PhD.

doc. Ing. Peter Adamišin, PhD.

Oponenti spracovali oponentské posudky v zmysle platnej legislatívy s nasledujúcimi závermi.

**prof. Ing. Alena Daňková, CSc.**

Teoretické spracovanie problematiky habilitačnej práce je postavené nielen na rozsiahlom počte citovaných zdrojov, ale jednotlivé prístupy sú jasne štruktúrované a nechýba ani konfrontácia výskumných zistení, napr. v kontexte problematiky sociálnej a emocionálnej inteligencie, resp. z hľadiska problematiky manažérov a manažérok. V nadväznosti na teoretické rozpracovanie skúmaných problematík autorka habilitačnej práce formulovala požadované atribúty analytickej časti tejto práce. Postupne venovala pozornosť formulácii výskumného cieľa habilitačnej práce, výskumným problémom a hypotézam, výskumnej vzorke a metódam použitým v habilitačnej práci.

Analytická a výsledková časť habilitačnej práce sú prezentované prehľadne a zrozumiteľne. Uvedená štruktúra prezentácie výsledkov umožňuje ľahkú orientáciu vo väčšom počte uvádzaných zistení. Je potrebné uviesť, že už v tejto časti autorka nielen popisuje získané výsledky, ale aj ich komentuje a dáva do súvislostí s viacerými poznatkami prezentovanými už v teoretickej časti práce.

Všetky prezentované teoreticko-metodologické prínosy je jednoznačne možné pozitívne hodnotiť z hľadiska rozvoja a obohatenia poznania v skúmanej oblasti. V tomto kontexte je zahrnutá diskusia o situačnom a dispozičnom prístupe k skúmaniu. Diskusia o štrukturálnych faktoroch konštruktu emocionálnej inteligencie a o ich transkulturálnej stabilite aj v kontexte manažérskej práce, ako aj diskusia o emocionálnej inteligencii ako výkonovej alebo znakovej charakteristike osobnosti manažérov a manažérok. V konečnom dôsledku prispievajú zistenia prezentované v habilitačnej práci aj do oblasti poznania, ktorá súvisí s problematikou existencie viacerých druhov inteligencie.

Posudzovaná habilitačná práca svojou štruktúrou, obsahovým zameraním a dosiahnutými výsledkami poskytuje cenné teoretické a praktické poznatky využiteľné pre rozvoj príslušnej teórie a prax. Po formálnej a obsahovej stránke je práca spracovaná na vysokej odbornej aj vedeckej úrovni. Vychádzajúc z uvedeného „o d p o r ú č a m“ habilitačnú prácu k obhajobe a po úspešnom habilitačnom konaní odporúčam menovať Mgr. Gabrielu Slávikovú, PhD. za docentku v odbore 3.3.15 Manažment.

**doc. PhDr. Zoltán Rózsa, PhD.**

Na základe vyššie uvedeného je možné konštatovať, že zvolená štruktúra práce je jasná, logická a obsahovo konzistentná. Práca preto spĺňa formálne požiadavky kladené na tento typ práce. Zvolenú tém možno hodnotiť ako mimoriadne aktuálnu.

Cieľ práce, tak ako je formulovaný, logicky a obsahovo vyplýva z teoretickej časti práce. Jednotlivé ciele výskumného projektu sú s hlavnými cieľom práce konzistentné a vhodne ho dopĺňajú. Možno tiež konštatovať, že vytýčený cieľ práce bol bezozvyšku naplnený.

K analýze údajov využila viaceré matematicko-štatistické metódy deskriptívnej aj induktívnej štatistiky. Autorkou zvolené metódy práce, výskumné otázky/hypotézy, ako aj postup ich analýzy a interpretácia výsledkov plne zodpovedá typu práce a svedčí o jej vysokej erudovanosti.

Habilitačná práca Mgr. Gabriely Slávikovej, PhD. spĺňa všetky kritéria kladené na práce tohto druhu a habilitantka zároveň splnila kritéria pedagogického pôsobenia, vedy, citácií a ohlasov schválené Vedeckou radou Prešovskej univerzity v Prešove v odbore 3.3.15 Manažment, preto o**dporúčam** Mgr. Gabriele Slávikovej, PhD. priznať vedecko-pedagogický titul „docent“ v odbore 3.3.15 Manažment.

**doc. Ing. Peter Adamišin, PhD.**

Predložená habilitačná práca sa zaoberá teoretickým a výskumným riešením otázok spätých so súvislosťou medzi emocionálnou inteligenciou manažérov a zvládaním stresových situácií manažérmi a manažérkami. Vzhľadom k charakteru práce, jej obsahu, oceňujem aktuálnosť a význam témy.

Z formálneho hľadiska je práca rozdelená do 6. častí, ktoré sú čo do rozsahu aj obsahu proporčne vyvážené. Prvé tri kapitoly majú teoretický charakter, nasledujúce analytický, pričom obe časti sú približne rovnako rozsiahle. Rozsah i formálna úprava práce zodpovedá požiadavkám kladeným na tento druh prác.

Vo všeobecnosti možno povedať, že vznesené pripomienky zásadným spôsobom neznižujú kvalitu predloženej habilitačnej práce. Prínosy práce vidím predovšetkým v metodologickej a aplikačnej rovine riešených problematík.

Na základe uvedeného kladného hodnotenia habilitačnej práce ako aj komplexného posúdenia vedeckej spôsobilosti habilitantky ***odporúčam*** habilitačnú prácu Mgr. Gabriely Slávikovej, PhD***.*** k obhajobe a po jej úspešnom obhájení menovanej v študijnom odbore 3.3.15 Manažment priznať vedecko - pedagogický titul  **docent (doc.).**

**3. ODBORNÉ POSÚDENIE HABILITAČNEJ PREDNÁŠKY A  OBHAJOBY**

**HABILITAČNEJ PRÁCE – ZÁVER HABILITAČNEJ KOMISIE**

Mgr. Gabriela Sláviková, PhD. obhajovala svoju habilitačnú prácu na tému „Emocionálna inteligencia manažérov a manažérok vo vzťahu k zvládaniu stresu manažérmi“ pred Vedeckou radou Fakulty manažmentu PU v Prešove dňa 10.04.2015. Prezentácia práce bola na veľmi dobrej úrovni s používaním správnej terminológie. V práci autorka deklarovala schopnosť logicky myslieť, aplikovať vhodné vedecké metódy a využívať štatisticko-analytický aparát.

**Obhajoba habilitačnej práce**

Menovaná stručne, logicky a zrozumiteľne prezentovala podstatné myšlienky svojej habilitačnej práce. Sústredila sa predovšetkým na prezentáciu vlastných zistení, vlastného výskumu a analýz tak na teoretickej úrovni, ako aj z hľadiska získaných poznatkov.

Hlavným cieľom habilitačnej práce habilitantky bolo, na základe teoretického rozpracovania problematiky a výsledkov výskumných analýz prispieť v teoreticko-empirickej rovine k riešeniu otázok spätých so zvládaním stresových situácií manažérkami a manažérmi. Tento cieľ je vo výskumnej časti habilitačnej práce špecifikovaný v dvoch základných oblastiach. Overenie faktorovej štruktúry metodiky TEIQue a jej vhodnosti pre zisťovanie emocionálnej inteligencie manažérov. Následne identifikovanie súvislostí medzi emocionálnou inteligenciou a spôsobmi zvládania stresový situácií manažérkami a manažérmi. Zároveň aj špecifikovanie súvislostí medzi atribútmi emocionálnej inteligencie manažérov a osobnostnými charakteristikami, socio-demografickými charakteristikami manažérov. Výskumné hypotézy boli overované vo viacerých výskumoch s využitím viacerých výskumných vzoriek respondentov.

V prezentovanom výskume habilitantka analyzovala údaje získané z viacerých projektov a od viacerých výskumných súborov. Charakteristika jednotlivých výskumných súborov bola prezentovaná v rámci jednotlivých analýz, ktoré sa vzťahovali ku konkrétnej výskumnej vzorke. Celkovo v habilitačnej práci boli analyzované údaje získané prostredníctvom 4 výskumných vzoriek respondentov.

Uvedená prezentácia obsahovala konkrétne závery a prínosy z teoretického hľadiska i aplikovateľnosti v praxi. Prezentácia bola spracovaná na vysokej odbornej aj formálnej úrovni. Tejto úrovni zodpovedal aj samotný verbálny prejav autorky práce. Po ukončení prezentácie odpovedala menovaná na otázky a pripomienky oponentov. Odpovede na tieto otázky a pripomienky posúdili prítomní oponenti ako adekvátne, vyčerpávajúce a vyslovili s nimi spokojnosť.

Následne sa uskutočnila vedecká diskusia v pléne vedeckej rady. V rozprave k habilitačnej práci pri otázkach reagovala pohotovo, kultivovane, preukazujúc vysokú znalosť danej problematiky, odborné skúsenosti z predchádzajúcej ekonomickej a bankovej praxe, ako i vlastný nepopierateľný záujem o jej hlbšie poznanie.

**Habilitačná prednáška**

Rovnako, ako v prípade obhajoby habilitačnej práce, habilitantka prezentovala habilitačnú prednášku na vysokej profesionálnej úrovni. Téma prednášky „Faktory ovplyvňujúce kvalitu manažmentu súkromných vysokých škôl na Slovensku“ je vysoko odbornou témou veľmi vhodne zvolenou v rámci pedagogicko-didaktického zamerania odboru 3.3.15 Manažment.

Habilitantka sa v rámci prednášky venovala faktorom ovplyvňujúcim kvalitu manažmentu súkromných vysokých škôl na Slovensku.

Vysoké školstvo je oblasť, ktorej fungovanie podstatne ovplyvňuje chod a vývoj spoločnosti. Toto fungovanie je výsledkom nastavenia štátnej vysokoškolskej politiky a činnosti vysokých škôl. Vysoké školy sú organizácie s vysokým stupňom autonómie, takže z hľadiska štátu sa na ich riadenie nedá využívať štandardná škála priamych riadiacich nástrojov.

Pozornosť upriamila na faktory ovplyvňujúce vysoké školy, spôsob, akým vznikli z hľadiska hospodársko-právnej formy a sídla členenia ako i spoločensko-historického vývoja. Pozornosť venovala súkromným vysokým školám a ich vzniku, mamažmentu, procesu manažmentu, školskému manažmentu a prostrediu, ktoré pôsobí na tieto faktory.

K faktorom vnútorného prostredia, zaraďuje najmä vnútornú štruktúru a riadenie vysokých škôl a ľudské zdroje. Faktory vonkajšieho prostredia pôsobiace na manažment súkromných vysokých škôl tvorí konkurenčné prostredie, politika a legislatíva, ekonomika, sociálne, technické faktory a technológie.

V závere prednášky habilitantka zamerala pozornosť na trendy rozvoja vysokého školstva v Európe. Inteligentný rast znamená predovšetkým zlepšenie výkonnosti EÚ v týchto oblastiach: vzdelávania, výskumu, digitálnej spoločnosti.

Prednáška bola spracovaná a prezentovaná na vysokej profesionálnej úrovni z odborného uhla pohľadu, ale aj z hľadiska pedagogicko-didaktického. Prednáška mala presnú, jasnú a dobre zrozumiteľnú štruktúru, evidentnú nadväznosť jednotlivých častí, kvalitné grafické spracovanie vyjadrenia podstatných myšlienok. Po ukončení prednášky habilitantka zodpovedala všetky otázky a pripomienky členov vedeckej rady. Na položené otázky reagovala väčšinou aj s vyjadrením vlastného názoru na uvedenú problematiku.

Vystupovanie habilitantky v obidvoch častiach habilitačného konania (obhajoba práce a habilitačná prednáška) bolo na veľmi dobrej teoretickej a odbornej úrovni. Jej prejav bol zrozumiteľný. Používala primeranú didaktickú techniku. Je možné konštatovať, že výsledky jej doterajšej činnosti sú použiteľné a uplatniteľné v nielen v pedagogickej činnosti pre rozšírenie poznatkov v oblasti teoretickej, ale aj pre aplikáciu v praxi. Habilitantka má predpoklady pre ďalší odborný a vedecký rast.

Habilitačná prednáška a obhajoba habilitačnej práce Mgr. Gabriely Slávikovej, PhD. boli na požadovanej teoretickej a pedagogickej úrovni a preto jej menovanie za „docenta“ v odbore 3.3.15 Manažment bude prínosom pre akademickú obec a jej ďalšie pôsobenie v teoretickej a pedagogickej oblasti na vysokej škole.

**4. NÁVRH UDELIŤ UCHÁDZAČOVI TITUL DOCENT V ODBORE**

Habilitačná komisia na základe posúdenia predložených dokladov a dokumentov a na základe splnenia všetkých kritérií, vrátane kritérií PU v Prešove, týkajúcich sa vedeckej, pedagogickej a organizátorskej činnosti uchádzača, posudkov oponentov a habilitačnej prednášky konštatuje, že Mgr. Gabriela Sláviková, PhD. spĺňa všetky podmienky stanovené všeobecne záväznými právnymi predpismi, ako aj vnútornými predpismi Prešovskej univerzity v Prešove na vymenovanie za docenta v odbore 3.3.15 Manažment. Habilitačná komisia odporúča prijať návrh na vymenovanie Mgr. Gabriely Slávikovej, PhD. za docenta v odbore 3.3.15 Manažment.

Odôvodnenie návrhu

Na základe doterajšej vedeckej a pedagogickej práce uchádzačky, ktorá je dokladovaná v prílohách habilitačného konania, s prihliadnutím ku kladnému hodnoteniu habilitačnej práce všetkými oponentmi, k úrovni prezentovanej habilitačnej prednášky, habilitačná komisia odporúča na základe habilitačného konania menovať Mgr. Gabrielu Slávikovú, PhD. docentom v odbore 3.3.15 Manažment.

V Prešove, dňa 10. apríla 2015

|  |  |  |
| --- | --- | --- |
| **Predseda habilitačnej komisie:** |  | Podpis |
| Dr. h. c. mult. prof. Ing. Jozef Mihok, PhD. | prítomný |  |
| **Členovia/ky habilitačnej komisie:** |  |  |
| prof. Ing. Dr. Róbert Štefko, Ph.D. | prítomný |  |
| Associate Professor Eng. Sebastian Kot, Ph.D. | prítomný |  |
| **Oponenti:** |  |  |
| prof. Ing. Alena Daňková, CSc. | prítomný |  |
| doc. PhDr. Zoltán Rózsa, PhD. | p prítomný |  |
| doc. Ing. Peter Adamišin, PhD. | prítomný |  |